S-1555/2022

Mál þetta sem var dómtekið 11. október sl. höfðaði Lögreglustjórinn á höfuðborgarsvæðinu með ákæru 6. september sl. á hendur ákærða K-x-x C-x-x, kt. 000000- 0000, [...]:

„ fyrir eftirtalin umferðar- og lögreglulagabrot með því að hafa:

1. Laugardaginn 20. nóvember 2021 ekið bifreiðinni [...] án þess að hafa öðlast ökurétt og undir áhrifum áfengis (í blóðsýni mældist vínandamagn 1,17‰) um Skeifuna við Áfengis- og tóbaksverslun ríkisins, þar sem lögregla hafði afskipti af ákærða, og í kjölfarið hlaupið á brott og neitað að hlýða ítrekuðum fyrirmælum lögreglu um að nema staðar.

Telst háttsemi þessi varða við 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019 og 19. gr., sbr. 44. gr. lögreglulaga nr. 90/1996.

2. Fimmtudaginn 7. janúar 2022 ekið bifreiðinni [...] án þess að hafa öðlast ökurétt og undir áhrifum áfengis (í blóðsýni mældist vínandamagn 2,24‰ ) um Hverfisgötu í Reykjavík, þar sem lögregla stöðvaði aksturinn við verslunina Extra við Barónsstíg.

Telst háttsemi þessi varða við 1., sbr. 3. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

3. Þriðjudaginn 8. febrúar 2022 ekið bifreiðinni [...] án þess að hafa öðlast ökurétt um Grensásveg við Fellsmúla í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

4. Þriðjudaginn 22. febrúar 2022 ekið bifreiðinni [...] án þess að hafa öðlast ökurétt um Snorrabraut í Reykjavík, þar sem lögregla stöðvaði aksturinn.

Telst háttsemi þessi varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

5. Laugardaginn 19. mars 2022 ekið bifreiðinni [...]án þess að hafa öðlast ökurétt og undir áhrifum áfengis (í blóðsýni mældist vínandamagn 0,97‰ ) um Snorrabraut við Eiríksgötu í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.“

I.

Kröfur ákærða í málinu eru þær að honum verði gerð sú vægasta refsing sem lög leyfa.

Þá krefst verjandi ákærða hæfilegrar þóknunar sér til handa vegna verjandastarfans.

Farið var með mál þetta samkvæmt 164. gr. laga nr. 88/2008 um meðferð sakamála. Ákærði hefur játað sakargiftir og var málið tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Samkvæmt framlögðu sakavottorði nær sakaferill ákærða aftur til ársins 2011. Fyrri afbrot ákærða eru öll auðgunarbrot nema lögreglustjórasátt sem ákærði undirgekkst 28. júní 2020 fyrir akstur ökutækis undir áhrifum áfengis án þess að hafa öðlast ökurétt.

Samkvæmt þessu er ákærði að ítreka í fyrsta skipti brot gegn 49. gr. og 58. gr. umferðarlaga nr. 77/2019. Þykir refsing ákærða samkvæmt 1. mgr. 95., sbr. 1. mgr. 98. gr. umferðarlaga nr. 77/2019, hæfilega ákveðin 1.230.000 króna sekt til ríkissjóðs, sem greiðist innan fjögurra vikna frá birtingu dóms þessa að telja, en vararefsing skal vera fangelsi í 44 daga.

Með vísan til framangreinds þykir, í samræmi við kröfugerð ákæruvalds og með vísan til 99. og 101. gr. umferðarlaga nr. 77/2019, rétt að svipta ákærða ökurétti í 5 ár frá birtingu dóms þessa að telja.

Samkvæmt úrslitum málsins, sbr. 1. mgr. 235. gr. laga nr. 88/2008 um meðferð sakamála, verður ákærða gert að greiða allan sakarkostnað. Ákærði dæmist því til að greiða útlagðan kostnað vegna rannsókna á lífsýnum, samtals 78.000 krónur. Ákærði greiði einnig þóknun skipaðs verjanda síns í málinu, L-kk-ef D-kk-ef lögmanns, sem hæfilega þykir ákveðin með þeim hætti sem í dómsorði greinir.

Ó-kk-nf E-kk-nf J-kk-nf aðstoðarmaður dómara kveður upp dóm þennan.

Dómsorð:

Ákærði K-x-x C-x-x greiði 1.230.000 króna sekt til ríkissjóðs og komi til 44 daga fangelsis í stað sektarinnar verði hún eigi greidd innan fjögurra vikna frá birtingu dóms að telja.

Ákærði er sviptur ökurétti í 5 ár frá birtingu dóms að telja.

Ákærði greiði þóknun skipaðs verjanda síns L-kk-ef D-kk-ef lögmanns sem þykir hæfilega ákveðin 141.360 krónur að virðisaukaskatti meðtöldum. Þá greiði ákærði 78.000 í annan sakarkostnað.

Ó-kk-nf E-kk-nf J-kk-nf